Boer vermoor, vrou skuil in badkamerŉ 58-jarige boer is gisteroggend op sy hoewe buite Brits in Noordwes vermoor. Brig. Thulani Ngubane, ŉ polisiewoordvoerder, sê die polisie soek na vier mans wat glo verantwoordelik was vir die aanval. “Volgens die boer se vrou het hulle wakker geskrik nadat hulle vreemde geluide buite die huis gehoor het.” Ngubane sê die boer het gaan ondersoek instel waarna een van die aanvallers hom in sy regterbeen geskiet het. Die boer is ook met ŉ graaf oor die kop geslaan. Hy is op die toneel dood. Die boer se vrou het haar in die badkamer toegesluit. “Sy het later uitgekom toe dit stil was en haar man in ŉ plas bloed gevind.” Die verdagtes het met ŉ selfoon en twee gewere gevlug. Die polisie ondersoek ŉ saak van moord.